हां, जेएनयू में भी वह प्रतीक चुनौती के रूप में है! जेएनयू छात्र संघ के अध्यक्ष पद पर छात्र राजद के उम्मीदवार ने राजद और रणवीर सेना के संबंधों पर बोलने से चालाकी से कन्नी काट ली। जब मध्य बिहार में गरीबों-दलितों-वंचितों-अल्पसंख्यकों का सामंती रणवीर सेना कत्लेआम कर रही थी। तो यह लाठी किसके पक्ष में अड़ी थी, लालटेन किसको रोशनी दिखा रहा था? 96 के लोकसभा चुनाव में आरा और विक्रमगंज के प्रत्याशियों-चंद्रदेव वर्मा और कांति सिंह को रणवीर सेना ने खुले तौर पर समर्थन दिया था। बाद में चंद्रदेव वर्मा ने रणवीर सेना पर लगे प्रतिबंध को हटाने और भाकपा-माले पर प्रतिबंध लगाने की मांग की थी। कांति सिंह और वर्तमान में राजद के नेता शिवानंद तिवारी के रणवीर सेना से संबंध का जिक्र तो अमीरदास आयोग की रिपोर्ट में भी मिलता है।